21 Kwak tikalaktiwit ijtik ne barcoj wan tiajkewtiwit, tiajket melaknaj wan tiajsiket tik Kos. Ne ukse tunal tiajsiket Rodos, wan ka ikuni tikisket pal tiawit ka Patara, 2 wan tikajsiket se barcoj ne yawi katka Poynikia, wan tikalakket wan tipejket yawit. 3 Muneshtij Kipre, wan tikajkawket ka tumayekkan wan tiajket Siria wan tiajsiket Tzor, ika ne barcoj nemituya pal kishtia ne ikimil unisan.
4 Tikajsiket ne mumachtianimet wan tinakaket chikume tunal. Yejemet ipanpa ne Ijiutzin kitajtanket ne Pawlo ma inte yawi ka Yerushalem.
5 Kwak panutiwit uni tujtunal, tikisket wan tiajket tik ne ujti, wan muchi walajket wan ne insiwawan wan ne inpilawan hasta tatenpan ne techan, wan timutankwaketzket iten ne at wan tiknutzket ne Teut. 6 Timutajpalujket wan tikalakket tik ne barcoj. Yejemet mukwepket ka inchan.
7 Tikisket Tzor wan tiktamijket ne ujti hasta tiajsiket Ptolemais, wan ajsiket techtajpaluat ne tukniwan ka né, wan tinakaket se tunal inwan. 8 Ne ukse tunal, tikisket wan tiajsiket Kaysarea, wan tikalakket ka ichan Pilipo ne tayeknawatiani, ne se ipal ne chikume, wan tinakaket ka ichan. 9 Yaja kipiatuya nawi siwapipil inte munamiktijtiwit wan taketzanimet katka.
10 Tinakaket ankakeski tunal, wan walajsik se pal ne Yudayujmet, se taketzani itukay Hagab, 11 wan ajsik tutech wan kikwij ne icinchoj ne Pawlo tik ijimey wan kilpij ne ijikshi wan ne ijimey wan inak:
 - Ini tay ina ne Ijiutzin: ne takat ká ipal ini cinchoj, ijkini yawit kilpiat tik Yerushalem ne Yudayujmet wan yawit temakat tik ijimey ne tejtechan.
12 Kwak tikakket uni, tejemet tipejket titajtanit, wan muchi ká nemituyat ka ne, ma inte yawi tik Yerushalem. 13 Kwakuni inak Pawlo:
 - Tay ankichiwat? Taika anchukat wan ankipayanat ne nuyulu? Ika naja ninemi muekchijtuk inte semaya ma nechilpikan, nusan ma nimiki tik Yerushalem ipanpa ne itukay ne Tajtzin Yeshu.
14 Ken inte weliket tikilwiat ma inte yawi, timukawket tajtakaktuk wan tinaket:
 - Ma muchiwa ne itaelewilis ne Tajtzin.
15 Kwak panutiwit uni tujtunal tikwijket tay timunekit wan tiajket ka Yerushalem. 16 Sejse pal ne mumachtianimet ipal Kaysarea walajket tuwan, wan kalwikaket se takat ne itech tiawit timutakewat, itukay Mnason ipal Kipre, se mumachtiani pal ikman.
17 Kwak tiajsiket ka Yerushalem, techkwijket ne tukniwan iwan pakilis. 18 Ne ukse tunal ne Pawlo yawi katka tuwan titachiat ichan Yakob, wan ajsiket muchi ne noymet, 19 wan kintajpaluj wan kwakuni kinneshtilij muchi tajtay ne kichijtuk ne Teut ijtik ne tejtechan tik ne itekitilis. 20 Yejemet kwak kikaktiwit inat katka ka wey ne Teut, wan kilwijket:
 - Tuiknew, tikita ka sujsul miak ne Yudayujmet ká tayulmatit wan muchi yejemet tajpiat ne tajtuli. 21 Mupanpa kinmachtijtiwit ka tikinmachtia muchi ne Yudayujmet nemit itzalan ne tejtechan ma kiajkawakan ne itajtuli Moshe wan ka tikinhilwia ma inte kinyawaltekikan ipilawan wan ma inte muwikakan ken katka. 22 Tay tel? Ka yawit takakit ka tiwalajtuk. 23 Yajika, shu-shikchiwa ini tay timetzilwiat: tikpiat nawi takat kichijtiwit se promesaj. 24 Shikinkwi muwan wan shimupupu inwan, wan shitashtawi ipatiw ma mutzunshimakan, wan muchi yawit kimatit ka tay ne tamachtijtiwit mupanpa inte tejkia asunte taja nusan titaksak ken muneki wan titajpia ne tajtuli. 25 Inpanpa ne tejtechan ne tayulmatit, tejemet titajkwilujketa wan tikinhilwijtiwit ma inte kikwakan tay mutakulijtuk ne teujteutzitzin, nian esti nian kejkechpachujtuk, wan ma inte tatzinhejenchiwakan.
26 Kwakuni Pawlo kikwij ne takamet iwan wan ne ukse tunal mupupuj inwan wan yajki ka teupan tanajnawatia keman yawi tami ne tapupulis hasta kwak nemi pal mutakulia se ipal sejse yejemet.
27 Kwak yawita tamit ne chikume tunal, ne Yudayujmet ipal Asia, kwak kitaket, kinmamalijket muchi wan kitzkijket, 28 wan tzajtzit:
 - Nukniwan ipal Israel, shitechpalewikan! Yajini ne takat ne kinmachtia katka tay ne te ipal ne techan wan ne tajtuli wan kan tinemit muchi nujme, wan hasta kinkalaktijtuk Greciajchanejket tik ne teupan wan kisusulwijtuk ini kan ipal ne Teut.
29 Ika achtu kitztiwit Tropimos, se ipal Epesos, tik ne techan wan kishketzat katka ka ne Pawlo kikalaktijtuya tik ne teupan. 30 Wan kumunik muchi ne techan, wan musenputzujket muchi wan kitzkijket Pawlo wan kishtijket tik ne teupan wan mutentzak; 31 wan kinekituyat kimiktiat, wan kilwijket ne miaktuktiani ipal ne bandaj ka mumamalia muchi Yerushalem. 32 Yaja kikwij tasumanimet wan sentzuntuktianimet nemanhachin wan kiski mutalua kinnamiki, wan yejemet kwak kitaket ne miaktuktiani wan ne tasumanimet kiajkawket kitasat ne Pawlo. 33 Kwakuni tzinkiski ne miaktuktiani itech wan kitzkij wan tatuktij ma kilpikan iwan ume tepusti, wan kitajtanilij ká yaja wan tay kichijtuk. 34 Seki tzajtzit nemit se ijtik muchi ne takamet, wan seki tzajtzit seuk. Ken inte welituya kimati ne tejkia ipanpa ne kumunilis, tatuktij ma kiwikakan tik ne cuartel. 35 Kwak ajsik ne gradaj, ne tasumanimet munekit kisajsakat ipanpa ne ikwajsiwis ne miaktal, 36 ika muchi ne techan tzajtzit witzet ka iipan:
37 Kwak nemituyat pal kikalaktiat ijtik ne cuartel, ne Pawlo kilwia ne miaktuktiani:
 - Weli nimetzilwia se?
Yaja inak:
 - Tiweli ne Greciajtaketzalis? 38 Inte tajasan tel ne Egiptojchanej ne taishtapachuj wan kinwikak cuatro mil takat ka kojtan ká tamiktianimet?
39 Inak ne Pawlo:
 - Naja nitakat Yudayuj ipal Tarsos tik Kilikia, se techan wey. Nimutajtawelia muwan: shinechajkawa ma niknutza ne techan.
40 Kiajkaw, wan ne Pawlo, ejkatuk pak ne gradaj, taishnutzki iwan ne imey, wan kwak muchi tzitzikayatiwit, kinnutzki tik Ebrayuj.
